РЕГЛАМЕНТ (ЕС) № 34/2011 НА КОМИСИЯТА
от 18 януари 2011 година
за изменение на Регламент (ЕО) № 288/2009 за определяне на подробни правила за прилагане на Регламент (ЕО) № 1234/2007 на Съвета по отношение на отпускането на помощ от Общността за доставяне на плодове и зеленчуци, преработени плодове и зеленчуци и бананови продукти на децата в учебните заведения в рамките на схемата за предлагане на плодове в училищата
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 103з, буква е) във връзка с член 4 от него,
като има предвид, че:
(1)
C Регламент (ЕО) № 288/2009 на Комисията (2) се определят подробни правила за Европейската схема за предлагане на плодове в училищата, създадена съгласно член 103жа от Регламент (ЕО) № 1234/2007. В светлината на опита, придобит през първата година от прилагането на схемата за предлагане на плодове в училищата, и с цел да се улесни нейното прилагане от държавите-членки, редица разпоредби на Регламент (ЕО) № 288/2009 следва да бъдат изменени.
(2)
В член 4 от Регламент (ЕО) № 288/2009 са определени правила относно помощта за доставка на плодове и зеленчуци, преработени плодове и зеленчуци и бананови продукти на деца в рамките на схемата за предлагане на плодове в училищата, включително правила относно разпределението и преразпределението на помощта. С цел да се подпомогнат държавите-членки при тяхното подаване на заявления за помощ и да се гарантира, че няма съмнения по отношение на размера на помощта, за която се кандидатства, държавите-членки следва да подават заедно със стратегията си заявление за помощ по точен образец.
(3)
Данъкът върху добавената стойност не следва при никакви обстоятелства да се счита за разход, отговарящ на условията за предоставяне на помощта от Съюза, посочена в член 103жа от Регламент (ЕО) № 1234/2007. Тъй като за целите на финансовото управление и контрола са необходими ясни правила относно допустимостта на разходите, правилата относно допустимите разходи по схемата за предлагане на плодове в училищата следва да бъдат изяснени в това отношение.
(4)
В член 5, параграф 1, буква б), подточки ii) и iii) от Регламент (ЕО) № 288/2009 се предвижда допустимост на разходите съответно за мониторинг и оценка и за информационни дейности. В член 7 са предвидени общите условия за одобряване на заявителите за помощ. С цел да се гарантира по-гъвкаво прилагане на схемата за предлагане на плодове в училищата, член 7 следва да бъде изменен, така че да гарантира, че е възможно предоставянето на услуги, свързани с мониторинг, оценка и информационни дейности, от заявители за помощ, когато самите те не използват или не доставят продуктите, финансирани в рамките на схемата за предлагане на плодове в училищата.
(5)
В член 14 от Регламент (ЕО) № 288/2009 се предвижда използването на плакат на Европейската схема за предлагане на плодове в училищата. След влизането в сила на Договора от Лисабон позоваванията на „Европейската общност“ следва да се заменят с позовавания на „Европейския съюз“. Същевременно на държавите-членки следва да се позволи да продължат да използват за разумен срок от време произведените вече плакати и други инструменти за информиране.
(6)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 288/2009 се изменя, както следва:
1.
Член 4, параграф 1 се заменя със следното:
„1. Държавите-членки, които създават схема за предлагане на плодове в училищата, могат да кандидатстват за помощта, посочена в член 103жа от Регламент (ЕО) № 1234/2007, за един или повече периоди от 1 август до 31 юли, като уведомяват Комисията за своята стратегия до 31 януари на годината, в която започва първият период. Стратегията се придружава от заявление за помощ, изготвено в съответствие с посочения в приложение IIa образец, също и в случаите, когато стратегията обхваща повече от една година.“
2.
В член 5, параграф 1 въвеждащото изречение се заменя със следното:
„Следните разходи, с изключение на данъка върху добавената стойност (ДДС), отговарят на условията за предоставяне на помощта от Съюза, посочена в член 103жа от Регламент (ЕО) № 1234/2007:“
3.
В член 6, параграф 2, буква д) подточка ii) се заменя със следното:
„ii)
мониторинга, оценката и/или информационните дейности.“
4.
В член 7, първа алинея се вмъква следната нова буква аа):
„aa)
да използва помощта за мониторинг и оценка на схемата за предлагане на плодове в училищата, както е посочено в член 12, или за информационни дейности;“
5.
Член 10, параграф 1 се изменя, както следва:
а)
в края на буква б) думата „и“ се заличава;
б)
добавя се следната нова буква г):
„г)
подкрепящи документи, които се определят от държавите-членки.“
6.
Член 14 се заменя със следното:
„Член 14
Плакат на Европейската схема за предлагане на плодове в училищата
1. Държавите-членки, участващи в Европейската схема за предлагане на плодове в училищата, информират обществеността, че схемата е получила финансова помощ от Европейския съюз. За тази цел държавите-членки могат да си послужат с плакат, изработен въз основа на минималните изисквания, определени в приложение III, който следва да бъде постоянно изложен на добре видимо място около главния вход на участващото учебно заведение.
2. Ако държава-членка реши да не използва плаката, посочен в параграф 1, тя следва да даде ясно обяснение в своята стратегия за начина, по който възнамерява да информира обществеността за финансовия принос на Европейския съюз към националната схема. В интернет страниците или другите инструменти за информиране или публичност относно схемата за предлагане на плодове в училищата на държавата-членка във всеки случай се изобразява европейското знаме и се споменава Европейската схема за предлагане на плодове в училищата и финансовата подкрепа на Европейския съюз.
3. Информацията за финансовата помощ от страна на Европейския съюз получава поне същата публичност като информациите за приноса на други частни или публични институции в подкрепа на схемата на държавата-членка.
4. Държавите-членки могат да продължат да използват до 31 август 2012 г. плакатите и другите инструменти за информиране, отпечатани преди 31 януари 2011 г. въз основа на законодателството, приложимо по време на производството им.“
7.
Член 15 се изменя, както следва:
а)
в параграф 1, втора алинея буква а) се заменя със следното:
„а)
резултатите от мониторинга, предвиден в член 12, параграф 1;“
б)
параграф 4 се заменя със следното:
„4. Когато една държава-членка промени посочената в член 3 стратегия, тя уведомява Комисията за своята нова стратегия чрез електронна поща на адреса, посочен в параграф 1, първа алинея, не по-късно от 31 януари на следващата година.“
8.
Вмъква се ново приложение IIa, както е посочено в приложението към настоящия регламент.
9.
В приложение III последното тире се заменя със следното:
„Нашето/нашата [вид учебно заведение (напр. детска градина/предучилище/училище)] участва в Европейската схема за предлагане на плодове в училищата с финансовата подкрепа на Европейския съюз. Плакатът носи емблемата на Европейския съюз.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 януари 2011 година.